KLASA: P-560/23

URBROJ: 711-02-01/06-2024-7

Zagreb, 30. listopada 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo-Lakoš, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznice Sanje Zorković, OIB:** **………………..**, **direktorice trgovačkog društva NEKRETNINE NEDELIŠĆE d.o.o. za vođenje investicija i upravljanje nekretninama Općine Nedelišće,** pokrenutom po službenoj dužnosti, na 63. sjednici održanoj 30. listopada 2024. godine, donosi sljedeću

**ODLUKU**

1. **Obveznica Sanja Zorković,** **direktorica trgovačkog društva NEKRETNINE NEDELIŠĆE d.o.o. za vođenje investicija i upravljanje nekretninama Općine Nedelišće,** **nepodnošenjem godišnje imovinske kartice za 2022. godinu u zakonskom roku do 31. siječnja 2023. godine, počinila je povredu odredbe članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obveznici se izriče sankcija u obliku opomene.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo kako obveznica Sanja Zorković, direktorica trgovačkog društva NEKRETNINE NEDELIŠĆE d.o.o. za vođenje investicija i upravljanje nekretninama Općine Nedelišće, nije podnijela imovinsku karticu povodom godišnje obveze podnošenja za 2022. godinu, u zakonskom roku do 31. siječnja 2023. godine.

Obzirom imenovana obnaša dužnost direktorice trgovačkog društva NEKRETNINE NEDELIŠĆE d.o.o. za vođenje investicija i upravljanje nekretninama Općine Nedelišće od 25. prosinca 2021., ima status obveznice sukladno članku 3. stavku 1. točki 40. ZSSI-a te je dužna postupati po odredbama navedenog zakona.

Uvidom u Registar obveznika Povjerenstvo je utvrdilo da obveznica nije podnijela imovinsku karticu povodom godišnje obveze podnošenja za 2022. godinu, u zakonskom roku do 31. siječnja 2023. godine.

Slijedom navedenog, Povjerenstvo je dana 24. travnja 2024. godine, utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznicu putem obavijesti KLASA: P-560/23, URBROJ: 711-02-01/06-2024-03 te je ujedno obveznica pozvana da se u roku od 15 dana očituje na činjenična utvrđenja iz predmetne obavijesti. Obveznica se očitovala na navedenu obavijest navodeći da je uvidom u informatički sustav smatrala da je podnijela imovinsku karticu za 2022. godinu i da zbog prezauzetosti poslovima nije izvršila uvid u do tada dostavljene podatke te da je tek otvaranjem dokumenata uvidjela da se radi o imovinskoj kartici za 2021. godinu, kao i ispravku odnosno dopuni iste, a sve u 2022. godini. Također, u prilogu dopisa dostavljena je kopija imovinske kartice za 2022. godinu, a koja je unesena i u informatički sustav. Zaključno je navela da je podnijela i imovinsku karticu za 2023. godinu u zakonskom roku.

Tijekom postupka utvrđeno je da je obveznica dana 14. svibnja 2024. godine podnijela imovinsku karticu povodom godišnje obveze podnošenja za 2022. godinu.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Dakle, obzirom je nesporno utvrđeno da obveznica Sanja Zorković nije podnijela imovinsku karticu povodom godišnje obveze podnošenja za 2022. godinu u zakonskom roku do 31. siječnja 2022. godine, već je istu podnijela naknadno, odnosno sa zakašnjenjem dana 14. svibnja 2024. godine, imenovana je počinila povredu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Člankom 49. ZSSI-a propisano je da se opomena može izreći obvezniku ako se prema njegovom postupanju i odgovornosti te prouzročenoj posljedici radi o očito lakšem kršenju odredaba ZSSI-a.

U ovom konkretnom slučaju, Povjerenstvo je obveznici izreklo sankciju u obliku opomene. Prilikom odmjeravanja vrste sankcije prije svega je obzir uzelo činjenicu da je obveznica ipak, iako sa zakašnjenjem, podnijela imovinsku karticu povodom prestanka obnašanja dužnosti. Također, Povjerenstvo kao olakotnu okolnost obveznici uzima u obzir i činjenicu da protiv imenovane do sada pred Povjerenstvom nisu donesene odluke kojima bi bila utvrđena povreda vezana uz propust podnošenja imovinskih kartica te drugih povreda ZSSI-a. Slijedom svega navedenog, Povjerenstvo smatra izricanje sankcije opomene svrsishodnom obzirom na sve navedene okolnosti slučaja.

Stoga je Povjerenstvo donijelo odluku kako je navedeno u izreci.

 PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Sanja Zorković, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana